b"\n_START_ARTICLE_\nEmirat de Sabya\n_START_SECTION_\nHist\xc3\xb2ria\n_START_PARAGRAPH_\nEl seu origen es troba en el xarif i m\xc3\xadstic marroqu\xc3\xad Ahmad ben Idris, que era deixeble d'Abd al-Aziz al-Dabbagh, fundador de l'orde dels Khadiriyya. Ell mateix va fundar una congregaci\xc3\xb3 religiosa a Asir, anomenada els Idrisiyya en la qual va iniciar el 1823 al que fou el fundador de l'orde dels Sanusiyya. Del 1830 al 1863 la dinastia va estar lligada al xerif d'Abu Arix per\xc3\xb2 aquest va perdre el poder el 1863 davant l'ay\xc3\xaddides (Banu Mughayd) de l'Alt Asir o Abha. No \xc3\xa9s clar si l'emir idr\xc3\xadssida Muhammad I ibn Ahmad al-Idrisi al-Hasani, va tenir lligams amb els Ay\xc3\xaddides (resultants de la nova posici\xc3\xb3 d'aquests), va mantenir lligams amb els Khayr\xc3\xa0tides d'Abu Arix que van conservar el rerepa\xc3\xads, o va esdevenir independent._NEWLINE_El 1830 el xarif d'Abu Arix li va cedir la ciutat i comarca de Sabya. Ahmad va morir en aquesta ciutat el 1837, quan havia aconseguit establir una mena d'estat teocr\xc3\xa0tic-militar. El va succeir el seu fill Muhammad que va governar fins al 1889 o 1892 (segons les fonts), el qual despr\xc3\xa9s del 1871 fou un vassall (almenys nominal) de l'Imperi Otom\xc3\xa0. A la seva mort el va succeir el seu fill Ali (I) ibn Muhammad ibn Ahmad al-Idrisi al-Hasani que el 1908 va agafar el t\xc3\xadtol de sult\xc3\xa0 i va morir el 1909 o 1910._NEWLINE_El va succeir el seu fill Sayyid Muhammad (II) ibn Ali al-Idrisi, de 33 anys, que va agafar el t\xc3\xadtol d'imam i emir; el 1910 es va revoltar i es va declarar independent dels otomans, i d'Abu Arix i de l'Alt Asir, i va conquerir Abha; el governador otom\xc3\xa0 Sulayman Xafik es va retirar i es van enviar socors des de la Meca, per\xc3\xb2 quan van arribar el juny de 1911 van trobar que Sulayman ja havia repr\xc3\xa8s la ciutat (que va restar turca fins a l'armistici de 1918)._NEWLINE_El 1915 Muhammad va entrar en la coalici\xc3\xb3 \xc3\xa0rab forjada pels brit\xc3\xa0nics contra els otomans i va atacar altre cop Abha; en un acord amb els brit\xc3\xa0nics del 1916 se li reconeixia la possessi\xc3\xb3 (per ara nominal) de tot l'Asir, i Hodaida al Iemen; Muhammad va avan\xc3\xa7ar cap al nord i va ocupar al-Qunfudhah a l'Hedjaz, territori del xerif haiximita de la Meca, vassall otom\xc3\xa0, per\xc3\xb2 fou aturat pel general turc Fakhri Paix\xc3\xa0; fins al 1916 Abha va romandre assetjada sense poder ser presa. Un moviment dels otomans, entregant el poder local a l'antiga dinastia Ay\xc3\xaddida, el va obligar a retirar-se a Sabya. Despr\xc3\xa9s del 1916 els ay\xc3\xaddides o Banu Mughayd de l'Alt Asir (Abha) van ser admesos a Abha i van dominar una part dels seus territoris per compte dels otomans, territoris que no obstant eren reconeguts com a possessi\xc3\xb3 dels idr\xc3\xadssides pels aliats, mentre els ayd\xc3\xaddes van buscar el suport del xarif de Hedjaz. Els brit\xc3\xa0nics van cedir a Muhammad el 1916 el port de Hodeida al Iemen, que abans estava en possessi\xc3\xb3 dels otomans. El 1917 Muhammad va bescanviar al-Qunfudhah per les illes Farasan amb el xarif de la Meca i Hedjaz._NEWLINE_Amb l'armistici de Mudros del 30 d'octubre del 1918 els otomans van evacuar Abha i la resta de l'Asir i el Iemen. El Ay\xc3\xaddides van intentar conservar Abha i foren atacats pels idr\xc3\xadssides que llavors tamb\xc3\xa9 es van apoderar dels territoris que quedaven en mans dels otomans com Abu Arix i la resta de l'Asir; tanmateix al final de la guerra la cessi\xc3\xb3 de Hodeida fou confirmada per un plebiscit celebrat el 1919._NEWLINE_Els ay\xc3\xaddides tamb\xc3\xa9 van ser derrotats pels saudites en les campanyes de 1921 i 1922 la segona sota el comandament de Faysal ben Abd al-Aziz i els saudites van ocupar Abha; la bandera del ayd\xc3\xaddes, blanca amb inscripci\xc3\xb3 \xc3\xa0rab i mitja lluna al cant\xc3\xb3 (tot blau) va onejar a alguns llocs fins al 1923._NEWLINE_El 29 d'octubre de 1920 (15 de safar de 1339) Muhammad va signar un tractat d'alian\xc3\xa7a amb els saudites. El 1921, despr\xc3\xa9s de la no ratificaci\xc3\xb3 del tractat de Sevres per Turquia, els aliats li van recon\xc3\xa8ixer la possessi\xc3\xb3 del port de Hodeida. Va morir el 20 de mar\xc3\xa7 de 1923 i el va succeir el seu fill Sayyid Ali (II) ibn Muhammad al-Idrisi al-Hasani de 18 anys._NEWLINE_Al negar-se el nou emir a convocar el consell din\xc3\xa0stic, el seu oncle Sayyid Mustafa Idris es va revoltar a Hodeida (1924) per\xc3\xb2 fou derrotat i va haver de fugir a Egipte. Ali va deixar llavors el poder en mans dels seus oncles materns, negres sudanesos, que eren analfabets, i entre els quals fou nomenat governador de Hodeida Abdul Muttalim, avarici\xc3\xb3s i cruel, cosa que va provocar el descontentament general. Les tribus de la zona es van aliar a l'imam zaidita del Iemen, que va enviar al general Abdallah Al Wazir, el qual va conquerir la ciutat de Hodeida l'abril de 1925, i tamb\xc3\xa9 la regi\xc3\xb3 de Medi._NEWLINE_Buscant l'abdicaci\xc3\xb3 d'Ali, el gran xeic sanusita Djemal Baja, que gaudia d'un gran prestigi, es va traslladar a Sabya (febrer del 1926). Al\xc3\xad va abandonar la ciutat i fou proclamat Sayyid Mirghani al-Idrisi com a regent del menor Sayyid al-Hasan ibn Ali al-Idrisi. Amb tota aquesta agitaci\xc3\xb3 les ambicions del Iemen van augmentar, per\xc3\xb2 la tribu dels Banu Hummad va obtenir una important vict\xc3\xb2ria sobre els iemenites a Medi. Per prevenir un contraatac iemenita els saudites van enviar tropes. Les illes Farasan foren venudes als brit\xc3\xa0nics aquest any 1926. El 21 d'octubre de 1926 Mirghani va signar un tractat de protecci\xc3\xb3 sobre l'Asir conegut com a Tractat de la Meca (amb les fronteres establertes pel tractat de 15 Safar 1339, obrint la q\xc3\xbcesti\xc3\xb3 de Hodeida)._NEWLINE_El 20 de novembre de 1930 la dinastia fou deposada i el pa\xc3\xads annexionat a la prov\xc3\xadncia saudita d'Hedjaz. El 1933 els iemenites van fomentar una revolta de les tribus favorables als idr\xc3\xadssides el que va portar a l'ocupaci\xc3\xb3 saudita de Hodeida el 1934. Finalment el tractat de pau de Taif de 20 de maig de 1934 va suposar que el 20 de novembre de 1934 es va retornar Hodeida al Iemen que va haver de recon\xc3\xa8ixer la possessi\xc3\xb3 de l'Asir i la Tihama als saudites."